EVROPSKA KOMISIJA Bruselj, 31.5.2016 COM(2016) 319 final 2016/0161(NLE) Predlog SKLEP SVETA o stališču, ki se v imenu Evropske unije zavzame

v Skupnem odboru EGP o spremembi o Priloge IX

(Finančne storitve) k Sporazumu EGP



OBRAZLOŽITVENI MEMORANDUM 1.OZADJE PREDLOGA Skupni odbor EGP mora za zagotovitev potrebne pravne varnosti in homogenosti notranjega trga vso ustrezno zakonodajo EU v najkrajšem možnem času po njenem sprejetju vključiti v Sporazum o Evropskem gospodarskem prostoru (v nadaljnjem besedilu: Sporazum EGP). 2.REZULTATI POSVETOVANJ Z ZAINTERESIRANIMI STRANMI IN OCEN UČINKA Devet osnutkov sklepov Skupnega odbora EGP (ki so priloženi predlogu sklepa Sveta) je namenjenih spremembi Priloge IX (Finančne storitve) k Sporazumu EGP, da se vanj vključi zlasti uredbe o evropskih nadzornih organih (v nadaljnjem besedilu: ENO EU) (uredbe (EU) št. 1093/2010, 1094/2010 in 1095/2010), pa tudi številne druge akte Unije, ki veljajo za finančni sektor. Različnim aktom iz tega prvega paketa je skupno, da vsi bodisi dajejo pristojnosti odločanja ENO EU, bodisi so povezani z akti, ki vsebujejo takšne določbe. Glede na to, da nekatere države Efte, ki so del EGP (v nadaljnjem besedilu: EGP-EFTA) (Norveška, Islandija, Lihtenštajn), iz ustavnih razlogov ne morejo sprejeti, da ENO EU sprejemajo odločitve, ki so zavezujoče za njihove pristojne organe in tržne udeležence, je bilo treba poiskati posebno rešitev. Evropski nadzorni organi imajo ključno vlogo pri sprejemanju nove nadzorne strukture, ki je bila vzpostavljena leta 2011 kot del obsežnih reform v odziv na finančno krizo. Vključitev tega zakonodajnega svežnja odraža politični dogovor med finančnimi in gospodarski ministri EU ter držav EGP-EFTA z dne 14. oktobra 2014 ob robu seje Sveta ECOFIN. V skladu z dvostebrnim ustrojem Sporazuma EGP bo Nadzorni organ Efte sprejemal odločitve, naslovljene na pristojne organe držav EGP-EFTA oziroma tržne udeležence v teh državah. ENO EU bodo pristojni za nezavezujoče ukrepe, na primer za sprejemanje priporočil in nezavezujočo mediacijo, tudi v razmerju do pristojnih organov EGP-EFTA. Pred ukrepanjem na eni ali drugi strani bo opravljeno posvetovanje, usklajevanje oziroma izmenjava informacij med ENO EU in Nadzornim organom Efte. Da se zagotovita vključitev strokovnega znanja ENO EU v ta proces in skladnost med obema stebroma, se bodo posamezne odločitve in uradna mnenja, ki jih bo Nadzorni organ Efte naslovil na enega ali več posameznih pristojnih organov EGP-EFTA ali tržnih udeležencev, sprejemali na podlagi osnutkov ustreznega ENO EU. Da se zagotovita enoten nadzor in uporaba zakonodaje na področju finančnih storitev, predstavniki nacionalnih pristojnih organov v navedenih treh državah EGP-EFTA in v Nadzornem organu Efte v celoti, vendar brez pravice glasovanja sodelujejo v odborih nadzornikov ENO EU in njihovih pripravljalnih telesih. Poleg tega bodo ENO EU imeli tudi možnost sodelovati pri delu Nadzornega organa Efte in njegovih pripravljalnih teles, kolikor se to nanaša na njihove dejavnosti. V primeru nesoglasij med ENO EU in Nadzornim organom Efte se zadeva na zahtevo ene od pogodbenic lahko predloži Skupnemu odboru EGP, kakor določa Sporazum EGP. Določeni so bili ustrezni postopki za takojšnjo organizacijo sej Skupnega odbora EGP v nujnih primerih. Zato ta predlagani sklep zajema devet osnutkov sklepov Skupnega odbora EGP za vključitev 31 pravnih aktov EU. Teh devet osnutkov sklepov Skupnega odbora EGP je prikazanih v prilogah 1 do 9 k predlaganemu sklepu Sveta in zadeva naslednje akte EU: Priloga 1: Uredba (EU) št. 1092/2010 Evropskega parlamenta in Sveta z dne 24. novembra 2010 o makrobonitetnem nadzoru nad finančnim sistemom Evropske unije in ustanovitvi Evropskega odbora za sistemska tveganja; Priloga 2: Uredba (EU) št. 1093/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski bančni organ) in o spremembi Sklepa št. 716/2009/ES ter razveljavitvi Sklepa Komisije 2009/78/ES ter Uredba (EU) št. 1022/2013 Evropskega parlamenta in Sveta z dne 22. oktobra 2013 o spremembi Uredbe (EU) št. 1093/2010 o ustanovitvi Evropskega nadzornega organa (Evropski bančni organ), kar zadeva prenos posebnih nalog na Evropsko centralno banko na podlagi Uredbe Sveta (EU) št. 1024/2013; Priloga 3: Uredba (EU) št. 1094/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski organ za zavarovanja in poklicne pokojnine) in o spremembi Sklepa št. 716/2009/ES ter razveljavitvi Sklepa Komisije 2009/79/ES; Priloga 4: Uredba (EU) št. 1095/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski organ za vrednostne papirje in trge) in o spremembi Sklepa št. 716/2009/ES ter razveljavitvi Sklepa Komisije 2009/77/ES; Priloga 5: Direktiva 2011/61/EU Evropskega parlamenta in Sveta z dne 8. junija 2011 o upraviteljih alternativnih investicijskih skladov in spremembah direktiv 2003/41/ES in 2009/65/ES ter uredb (ES) št. 1060/2009 in (EU) št. 1095/2010 ter naslednjih pet aktov Komisije: – Delegirana uredba Komisije (EU) št. 231/2013; – Delegirana uredba Komisije (EU) št. 694/2014; – Delegirana uredba Komisije (EU) 2015/514; – Izvedbena uredba Komisije (EU) št. 447/2013; – Izvedbena uredba Komisije (EU) št. 448/2013; Priloga 6: Uredba (EU) št. 236/2012 Evropskega parlamenta in Sveta z dne 14. marca 2012 o prodaji na kratko in določenih vidikih poslov kreditnih zamenjav ter naslednjih pet aktov Komisije: – Delegirana uredba Komisije (EU) št. 826/2012; – Izvedbena uredba Komisije (EU) št. 827/2012; – Delegirana uredba Komisije (EU) št. 918/2012 – Delegirana uredba Komisije (EU) št. 919/2012 – Delegirana uredba Komisije (EU) 2015/97; Priloga 7: Uredba (EU) št. 648/2012 Evropskega parlamenta in Sveta z dne 4. julija 2012 o izvedenih finančnih instrumentih OTC, centralnih nasprotnih strankah in repozitorijih sklenjenih poslov; Priloga 8: Uredba (EU) št. 513/2011 Evropskega parlamenta in Sveta z dne 11. maja 2011 o spremembi Uredbe (ES) št. 1060/2009 o bonitetnih agencijah ter Uredba (EU) št. 462/2013 Evropskega parlamenta in Sveta z dne 21. maja 2013 o spremembi Uredbe (ES) št. 1060/2009 o bonitetnih agencijah; Priloga 9: Osnutek sklepa Skupnega odbora v tej prilogi zajema naslednje akte Komisije, ki se nanašajo na bonitetne agencije: – Delegirana uredba Komisije (EU) št. 272/2012; – Delegirana uredba Komisije (EU) št. 446/2012; – Delegirana uredba Komisije (EU) št. 447/2012; – Delegirana uredba Komisije (EU) št. 448/2012; – Delegirana uredba Komisije (EU) št. 449/2012; – Delegirana uredba Komisije (EU) št. 946/2012; – Izvedbeni sklep Komisije 2014/245/EU; – Izvedbeni sklep Komisije 2014/246/EU; – Izvedbeni sklep Komisije 2014/247/EU; – Izvedbeni sklep Komisije 2014/248/EU; – Izvedbeni sklep Komisije 2014/249/EU; Poleg teh obstaja še okrog 150 pravnih aktov EU, ki niso zajeti v zgoraj navedenih osnutkih sklepov in še niso vključeni v Sporazum EGP. Takšna vključitev pa je bistvena za zagotavljanje enakih konkurenčnih pogojev ter učinkovite in enotne uporabe skupnih pravil ter nadzora po celotnem EGP. Po pričakovanjih naj bi bile prilagoditve za te akte zgolj tehnične, kar bi, v skladu z Uredbo Sveta (ES) št. 2894/94 Komisiji omogočilo določitev stališča EU v Skupnem odboru EGP. Tudi v zvezi s temi pravnimi akti EU se bo delo nadaljevalo v najkrajšem možnem času. 3. Glavni elementi osnutkov sklepov Skupnega odbora Kot je bilo že omenjeno, je osrednji element v okviru teh sklepov vključitev uredb o EBA (Evropskem bančnem organu), EIOPA (Evropskem organu za zavarovanja in poklicne pokojnine) in ESMA (Evropskem organu za vrednostne papirje in trge) (št. 1093/2010, 1094/2010 in 1095/2010) v Sporazum EGP. Glavni elementi osnutka sklepov Skupnega odbora v zvezi s temi akti, pa tudi v zvezi z drugimi akti, ki jih je treba vključiti, bodo opredeljeni v nadaljevanju, in sicer v vrstnem redu, na katerem temelji predložitev prilog. Uredba o Evropskem odboru za sistemska tveganja (št. 1092/2010) Zaradi vključitve Uredbe (EU) št. 1092/2010 (uredba ESRB) v Sporazum EGP bo pristojnim organom držav EGP-EFTA podeljena pravica sodelovati pri delu ESRB z namenom, da se zagotovi potrebno usklajevanje makrobonitetnega nadzora notranjega trga za finančne storitve v EGP. Nadzorni organ Efte lahko sodeluje pri delu splošnega odbora. Vendar pa pri tem pristojni organi EGP-EFTA in Nadzorni organ Efte ne bodo imeli glasovalnih pravic. Tesno bodo sodelovali z ESRB in mu zagotavljali vse informacije, ki jih potrebuje za izpolnjevanje svojih nalog.

Uredbe o EBA, EIOPA in ESMA (št. 1093/2010, 1094/2010 in 1095/2010, na katere se skupaj sklicuje tudi kot na uredbe o evropskih nadzornih organih) Navedene tri uredbe o evropskih nadzornih organih (EBA, EIOPA in ESMA) bodo tem organom zagotovile nekatere pristojnosti za sprejemanje odločitev, ki so zavezujoče za pristojne organe EU in tržne udeležence v EU. Zaradi ustavnih pomislekov nekaterih držav EGP-EFTA glede strinjanja, da bi ENO EU sprejemali odločitve, ki bi bile neposredno zavezujoče za njihove pristojne organe in tržne udeležence, je bilo treba razviti posebno rešitev za vključitev uredb o evropskih nadzornih organih. V političnem dogovoru iz oktobra 2014 so bila določena načela za vključitev in trije osnutki sklepov Skupnega odbora vsebujejo ustrezne prilagoditve. Zato sistem, vzpostavljen z osnutki sklepov Skupnega odbora, temelji na dvostebrnem ustroju, ki je temelj upravljanja Sporazuma EGP. Medtem ko odločitve v stebru Evropske unije sprejemajo evropski nadzorni organi, bo zato pristojnost za sprejemanje odločitev v stebru EGP-EFTA dodeljena Nadzornemu organu Efte. Vendar pa bo Nadzorni organ Efte te odločitve sprejemal le na podlagi osnutkov, ki jih pripravijo ENO EU. Za spodbujanje usklajenosti in homogenosti v EGP pristojni organi EGP-EFTA in Nadzorni organ Efte sodelujejo pri delu ENO EU, vendar nimajo pravice do glasovanja. To vključuje sodelovanje v tehničnih organih in organih odločanja zadevnih ENO EU, na primer v odboru nadzornikov, pa tudi v notranjih odborih in skupinah. ENO EU pa imajo tudi pravico sodelovati v postopku odločanja Nadzornega organa Efte. Vsi trije osnutki sklepov Skupnega odbora zagotavljajo mehanizem za reševanje nesoglasij med ENO EU in Nadzornim organom Efte. Različne prilagoditve okvira uredb o evropskih nadzornih organih v osnutku sklepov Skupnega odbora EGP so omejene na tiste, ki so potrebne za izvajanje političnega dogovora in oblikovanje nemotenega procesa med stebrom EU (zlasti ENO EU) in stebrom Efte (zlasti Nadzornim organom Efte). Pristojni organi EGP-EFTA prispevajo v proračun ENO EU na enak način kot države članice EU. Direktiva 2011/61/EU o upraviteljih alternativnih investicijskih skladov in Uredba (EU) št. 236/2012 o prodaji na kratko Ta sveženj se nanaša tudi na številne akte Komisije na zadevnih področjih (glej v nadaljevanju). Direktiva 2011/61 (direktiva UAIS) in Uredba (EU) št. 236/2012 (uredba o prodaji na kratko) dajeta ESMA pooblastila za neposredno posredovanje. Zato je treba prilagoditi veljavni okvir in v skladu s političnim dogovorom te pristojnosti odločanja dati Nadzornemu organu Efte. Vendar, kot je že opredeljeno v uredbah o evropskih nadzornih organih (kot tudi v uredbi o bonitetnih agencijah in uredbi o izvedenih finančnih instrumentih OTC, centralnih nasprotnih strankah in repozitorijih sklenjenih poslov, glej naslednji oddelek), bi Nadzorni organ Efte lahko odločil le na podlagi osnutka, ki ga pripravijo ENO EU. Razume se, da so pristojni organi EGP-EFTA, kot tudi fizične ali pravne osebe EGP-EFTA, zajeti v področje uporabe direktive/uredbe pod enakimi pogoji kot pristojni organi EU in fizične ali pravne osebe EU. Za zagotovitev doslednega nadzora in enotne uporabo pravil o finančnih storitvah v celotnem EGP bosta ESMA in Nadzorni organ Efte sodelovala, si izmenjevala informacije in se medsebojno posvetovala pred sprejetjem kakršnih koli ukrepov, ki se nanašajo na njune nadzorne funkcije. Direktiva UAIS v več primerih določa, da lahko ESMA pri reševanju sporov med pristojnimi organi v čezmejnih zadevah ukrepa v skladu s svojimi pristojnostmi za mediacijo v skladu s členom 19 uredbe o ESMA (Uredba (EU) št. 1095/2010). Vendar pa je v osnutku sklepa Skupnega odbora o vključitvi uredbe o ESMA pooblastilo za sprejemanje zavezujočih odločitev za pristojne organe EGP-EFTA ali udeležence na finančnih trgih priznana Nadzornemu organu Efte. V osnutku sklepa Skupnega odbora v zvezi z direktivo UAIS je zato pojasnjeno, da bi bilo treba sklicevanja na take pristojnosti ESMA razumeti, kot da se nanašajo na pooblastila Nadzornega organa Efte. Osnutek sklepa Skupnega odbora EGP o direktivi UAIS vključuje tudi tri delegirane uredbe in dve izvedbeni uredbi, ki temeljijo na direktivi UAIS, ter opravlja potrebne prilagoditve. Člen 28 uredbe o prodaji na kratko določa, da lahko ESMA ukrepa v skladu s svojimi pooblastili za posredovanje v skladu s členom 9(5) uredbe o ESMA ter začasno prepove ali omeji prodajo na kratko ali podobne transakcije, oziroma zahteva, da fizične ali pravne osebe priglasijo ali javno razkrijejo neto kratke pozicije. Pooblastilo za sprejetje zavezujočih odločitev, naslovljenih na posamezne udeležence na finančnem trgu EGP-EFTA v skladu s členom 9(5) uredbe o ESMA, bo podeljeno Nadzornemu organu Efte v skladu s političnim dogovorom (glej osnutek sklepa Skupnega odbora glede uredbe o ESMA). Enako kot pri uredbi o ESMA bo Nadzorni organ Efte lahko odločal le na podlagi osnutkov, ki jih bo pripravil ESMA. Da se ohrani usklajenost znotraj EGP, bodo usklajevalne naloge ESMA v skladu s členom 27 uredbe o prodaji na kratko razširjene tudi na pristojne organe EGP-EFTA. To vključuje tudi možnost, da ESMA izda mnenje o ukrepih, ki jih nameravajo uvesti ali podaljšati pristojni organi držav EGP-EFTA. Pred dejanjem Nadzornega organa Efte v skladu s členom 28 bo na splošno potekalo takšno nezavezujoče usklajevanje, ki ga vodi ESMA v skladu s členom 27. Enako kot pri direktivi UAIS se pristojnosti za zavezujočo mediacijo, ki jih ima ESMA v skladu s členom 23(4) uredbe o prodaji na kratko, kar zadeva steber Efte, podelijo Nadzornemu organu Efte. Poleg vključitve uredbe o prodaji na kratko zadevni osnutek sklepa Skupnega odbora določa tudi vključitev štirih delegiranih uredb in ene izvedbene uredbe na podlagi uredbe o prodaji na kratko. Uredba (EU) št. 648/2012 o izvedenih finančnih instrumentih OTC, centralnih nasprotnih strankah in repozitorijih sklenjenih poslov (uredba EMIR) in uredbi o spremembi Uredbe (ES) št. 1060/2009 o bonitetnih agencijah (Uredba (EU) št. 513/2011 in Uredba (EU) št. 462/2013) Ta sveženj vsebuje tudi številne akte Komisije na zadevnih področjih (glej v nadaljevanju).

Tako v skladu z uredbo EMIR kot uredbo o bonitetnih agencijah je ESMA pridobila nadzorna pooblastila za repozitorije sklenjenih poslov in bonitetne agencije, vključno s pooblastilom za sprejemanje odločitev, ki neposredno veljajo za te subjekte. Da se ti uredbi vključi v Sporazum EGP in v skladu z zgoraj omenjenim političnim dogovorom se predlaga, naj se načela, ki se uporabljajo za vključitev uredb o evropskih nadzornih organih, uporabijo tudi zlasti za neposredni nadzor ESMA nad bonitetnimi agencijami in repozitoriji sklenjenih poslov. Nadzorni organ Efte bo v zvezi z bonitetnimi agencijami in repozitoriji sklenjenih poslov EGP-EFTA odločitve sprejemal na podlagi osnutkov, ki jih bo pripravil ESMA. Prilagoditve v osnutku sklepa Skupnega odbora EGP sledijo splošni strukturi, ki se v skladu s političnim dogovorom predlaga tudi za uredbe o evropskih nadzornih organih. Kar zadeva uredbo o bonitetnih agencijah sta predvidena dva sklepa Skupnega odbora EGP: prvi sklep o dveh zakonodajnih besedilih, ki ju je treba vključiti (Uredba (EU) št. 513/2011 in Uredba (EU) št. 462/2013), ter drugi sklep o številnih delegiranih in izvedbenih uredbah. Kar zadeva uredbo EMIR, bo v tej fazi vključen le zakonodajni akt (Uredba (EU) št. 648/2012), drugostopenjski akti pa bodo sledili pozneje. Trenutno v državah EGP-EFTA nima sedeža noben repozitorij sklenjenih poslov, zato to v praksi ne pomeni nobene težave. Okvir, ki ga vzpostavljajo sklepi Skupnega odbora, od ESMA in Nadzornega organa Efte zahteva tesno sodelovanje, da se zagotovi usklajen nadzor in enotno uporabo pravil o finančnih storitvah v celotnem EGP. V skladu z osnutkom sklepa Skupnega odbora EGP bosta ESMA in Nadzorni organ Efte sodelovala, si izmenjevala informacije in se medsebojno posvetovala pred sprejetjem kakršnih koli ukrepov, ki se nanašajo na njune nadzorne funkcije. Oba zagotovita, da vse potrebne informacije pravočasno posredujeta drug drugemu. Oba organa morata posredovati drugemu organu vloge, informacije, pritožbe ali zahtevke, ki spadajo v pristojnost drugega organa. Tako kot v uredbah o evropskih nadzornih organih je vključen postopek za reševanje sporov. Zavezujoči ukrepi, ki jih sprejme ESMA za bonitetne agencije in repozitorije sklenjenih poslov EU, v zvezi z bonitetnimi agencijami in repozitoriji sklenjenih poslov s sedežem v državah EGP-EFTA sprejme Nadzorni organ Efte. Ti ukrepi so, na primer, odločitev o registraciji ali zavrnitvi registracije, odločitev o razveljavitvi registracije, zahteve po informacijah, odločitev, da se proti osebi uvede preiskava, odločitev o sprejetju nadzornega ukrepa, odločitve o naložitvi globe ali periodične denarne kazni, ter – za bonitetne agencije – odločitev o podaljšanju obdobja, v katerem se bonitetne ocene lahko še naprej uporabljajo za regulativne namene. Čeprav je v pravnem smislu nadzornik Nadzorni organ Efte in bo ta sprejemal zavezujoče ukrepe, vse praktično delo v zvezi z registracijo in vsakodnevni nadzor bonitetnih agencij in repozitorijev sklenjenih poslov s sedežem v državah EGP-EFTA izvaja ESMA. Nadzorni organ Efte lahko ukrepe sprejme le na podlagi osnutkov, ki jih pripravi ESMA. Tak osnutek lahko ESMA pripravi na lastno pobudo ali na zahtevo Nadzornega organa Efte. Odločitve Nadzornega organa Efte se nemudoma sprejmejo na podlagi takšnega osnutka. Kar zadeva pristojbine, ki jih je treba pobrati, Nadzorni organ Efte kot nadzornik bonitetnih agencij in repozitorijev sklenjenih poslov v državah EGP-EFTA tem subjektom zaračuna pristojbine za nadzor in registracijo. Ker pa vse praktično delo v zvezi s postopkom registracije in vsakodnevnega nadzora bonitetnih agencij opravlja ESMA, Nadzorni organ Efte pobrane zneske nemudoma posreduje ESMA. Višina pristojbin se izračuna na enaki podlagi kot ustrezne pristojbine, ki se zaračunavajo bonitetnim agencijam s sedežem v EU. Drugi osnutek sklepa Skupnega odbora v zvezi z uredbo o bonitetnih agencijah bo vključeval šest delegiranih aktov Komisije in pet izvedbenih aktov Komisije. 4.Postopek Glede na to, da priloženi osnutek sklepov Skupnega odbora vsebuje spremembe zakonodaje, ki naj bi se razširile na države EGP-EFTA in niso zgolj za tehnične prilagoditve, za ta primer velja člen 1(3)(a) Uredbe Sveta (ES) št. 2894/94. Zato Svet na predlog Komisije določi stališče, ki se v imenu Unije sprejme v Skupnem odboru EGP. V ta namen Komisija predloži ta predlog. Komisija upa, da bo lahko stališče EU v najkrajšem možnem času predstavila v Skupnem odboru EGP. 5. Druge informacije Glede na to, da bi ta prvi sveženj v skladu z ustavnim pravom Norveške in Islandije pomenil prenos suverenosti na Nadzorni organ Efte, se bosta z njim morala strinjati norveški parlament (s tričetrtinsko večino) in islandski parlament. Lihtenštajn je navedel, da je že prenesel ustrezno zakonodajo EU v svojo nacionalno zakonodajo in je že pripravljen na njeno uporabo. 2016/0161 (NLE) Predlog SKLEP SVETA o stališču, ki se v imenu Evropske unije zavzame

v Skupnem odboru EGP o spremembi o Priloge IX

(Finančne storitve) k Sporazumu EGP SVET EVROPSKE UNIJE JE – ob upoštevanju Pogodbe o delovanju Evropske unije in zlasti člena 53(1) in člena 114 v povezavi s členom 218(9) Pogodbe, ob upoštevanju Uredbe Sveta (ES) št. 2894/94 z dne 28. novembra 1994 o pravilih za izvajanje Sporazuma o Evropskem gospodarskem prostoru in zlasti člena 1(3)(a) Uredbe, ob upoštevanju predloga Evropske komisije,

ob upoštevanju naslednjega: (1)Sporazum o Evropskem gospodarskem prostoru (v nadaljnjem besedilu: Sporazum EGP) je začel veljati 1. januarja 1994. (2)V skladu s členom 98 in zlasti v skladu s členom 102 Sporazuma EGP se lahko Skupni odbor EGP med drugim odloči spremeniti Prilogo IX k Sporazumu EGP, ki vsebuje določbe o finančnih storitvah. (3)Naslednji akti zadevajo finančne storitve in jih je treba vključiti v Sporazum EGP: – Uredba (EU) št. 1092/2010 Evropskega parlamenta in Sveta; – Uredba (EU) št. 1093/2010 Evropskega parlamenta in Sveta; – Uredba (EU) št. 1094/2010 Evropskega parlamenta in Sveta; – Uredba (EU) št. 1095/2010 Evropskega parlamenta in Sveta; – Uredba (EU) št. 1022/2013 Evropskega parlamenta in Sveta; – Direktiva 2011/61/EU Evropskega parlamenta in Sveta; – Delegirana uredba Komisije (EU) št. 231/2013; – Izvedbena uredba Komisije (EU) št. 447/2013; – Izvedbena uredba Komisije (EU) št. 448/2013; – Delegirana uredba Komisije (EU) št. 694/2014; – Delegirana uredba Komisije (EU) 2015/514; – Uredba (EU) št. 236/2012 Evropskega parlamenta in Sveta; – Delegirana uredba Komisije (EU) št. 826/2012; – Izvedbena uredba Komisije (EU) št. 827/2012; – Delegirana uredba Komisije (EU) št. 918/2012; – Delegirana uredba Komisije (EU) št. 919/2012;

– Delegirana uredba Komisije (EU) 2015/97; – Uredba (EU) št. 648/2012 Evropskega parlamenta in Sveta; – Uredba (EU) št. 513/2011 Evropskega parlamenta in Sveta; – Uredba (EU) št. 462/2013 Evropskega parlamenta in Sveta; – Delegirana uredba Komisije (EU) št. 272/2012; – Delegirana uredba Komisije (EU) št. 446/2012; – Delegirana uredba Komisije (EU) št. 447/2012; – Delegirana uredba Komisije (EU) št. 448/2012; – Delegirana uredba Komisije (EU) št. 449/2012; – Delegirana uredba Komisije (EU) št. 946/2012; – Izvedbeni sklep Komisije 2014/245/EU; – Izvedbeni sklep Komisije 2014/246/EU; – Izvedbeni sklep Komisije 2014/247/EU; – Izvedbeni sklep Komisije 2014/248/EU; – Izvedbeni sklep Komisije 2014/249/EU; (4)Prilogo IX k Sporazumu EGP bi bilo zato treba ustrezno spremeniti. (5)Stališče Unije v Skupnem odboru EGP bi zato moralo temeljiti na priloženih osnutkih sklepov – SPREJEL NASLEDNJI SKLEP: Člen 1 Stališče, ki se v imenu Unije sprejme v Skupnem odboru EGP glede predlaganih sprememb Priloge IX (Finančne storitve ) k Sporazumu EGP, temelji na osnutkih sklepov Skupnega odbora EGP, ki so priloženi temu sklepu.